

Riepnieku iela 2, Rīga, LV-1050, tālr. 67234308, 67234335, fakss 67234333, e-pasts: pasts@vdzti.gov.lv, www.vdzti.gov.lv

APSTIPRINU

direktors Andris Dunskis

(laika zīmogs,

elektroniskais paraksts)

Rīgā, 16.03.2023. Nr. 1-1/4-6

**Stacionāro iekārtu pieņemšanas ekspluatācijā procesa rokasgrāmata**

*Izdots saskaņā ar*

*Dzelzceļa likuma 43.4 panta trešo daļu*

Izmaiņu reģistrs[[1]](#footnote-1):

|  |  |  |  |  |
| --- | --- | --- | --- | --- |
| **Versija** | **Datums** | **Stājas spēkā** | **Izmaiņas** | **Ierosinātājs** |
| V-1.0. | 16.03.2023. | 16.03.2023. | Sistēmas izveide | Dainis Lācis  Attīstības daļas vecākais eksperts |
|  |  |  |  |  |
|  |  |  |  |  |

## Saturs

[Ievads 3](#_Toc129723899)

[1. Saīsinājumi 3](#_Toc129723900)

[2.Tiesību akti 3](#_Toc129723901)

[3. Vispārīgās prasības 4](#_Toc129723902)

[3.1. Stacionāras iekārtas 4](#_Toc129723903)

[3.2. Stacionāru iekārtu ekspluatācijas atļauja (APIS) 4](#_Toc129723904)

[4. Stacionāru iekārtu nodošanas ekspluatācijā process 5](#_Toc129723905)

[4.1. Stacionāru iekārtu nodošanas ekspluatācijā procesa blokshēma 5](#_Toc129723906)

[4.2. Lēmums par atļaujas nodot ekspluatācijā stacionāru iekārtu nepieciešamību 7](#_Toc129723907)

[4.3. Ekspluatācijas atļaujas piešķiršanai nepieciešamo procesu īstenošanas plāns 7](#_Toc129723908)

[4.4. Lēmums par stacionāras iekārtas ekspluatācijas atļaujas piešķiršanu 9](#_Toc129723909)

[4.5. APIS procesa piemērošana stacionārām iekārtām saistībā ar kurām būvatļaujas ir izdotas iepriekš 10](#_Toc129723910)

[5. Ekspluatācijas atļauju izdošanas lietvedība 11](#_Toc129723911)

[1. pielikums Stacionāras iekārtas 12](#_Toc129723912)

[2.pielikums Gadījumi, kad ir nepieciešama stacionāro iekārtu ekspluatācijas atļauja 13](#_Toc129723913)

[3.pielikums Gadījumi, kad nav nepieciešama stacionāro iekārtu ekspluatācijas atļauja 15](#_Toc129723914)

## Ievads

Šis dokuments sniedz norādījumus par to, kā saņemt Dzelzceļa likuma 43.4 panta trešajā daļā minētās atļaujas, nododot ekspluatācijā stacionāras iekārtas. Dokumenta mērķis ir nodrošināt pieteikuma iesniedzējaminformāciju par stacionāru iekārtu nodošanas ekspluatācijā procesiem, to struktūru, organizāciju, grafiku, pārbaudāmajām prasībām, dokumentiem un citiem kopējiem noteikumiem, tādējādi palīdzot pieteikuma iesniedzējam sagatavoties, pienācīgi ievērojot nodošanas ekspluatācijā procesus.

## Saīsinājumi

Šajā dokumentā tiek izmantoti vairāki saīsinājumi.

1.tabula. Saīsinājumi un to skaidrojumi

|  |  |
| --- | --- |
| **Saīsinājums** | **Skaidrojums** |
| **Inspekcija** | Valsts dzelzceļa tehniskā inspekcija |
| **APIS** | Atļauja nodot ekspluatācijā stacionāru iekārtu |
| **ERA** | Eiropas Savienības Dzelzceļu aģentūra |
| **SITS** | Savstarpējas izmantojamības tehniskās specifikācijas |
| **RINF** | Eiropas dzelzceļa infrastruktūras reģistrs |
| **Pieteikuma iesniedzējs** | Pasūtītājs (infrastruktūras pārvaldītājs), ražotājs (būvnieks) vai to pilnvarots pārstāvis |
| **NoBo** | Paziņotā institūcija – saskaņā ar Savstarpējas izmantojamības direktīvu akreditēta atbilstības novērtēšanas institūcija, kura ir paziņota Eiropas Komisijai un publicēta NANDO datubāzē, un kura novērtē stacionāro iekārtu atbilstību SITS prasībām |
| **DeBo** | Nacionālo prasību novērtēšanas institūcija – saskaņā ar MK noteikumiem Nr. 374 akreditēta atbilstības novērtēšanas institūcija, kura novērtē stacionāro iekārtu atbilstību nacionālajām prasībām |
| **AsBo** | Saskaņā ar Drošības direktīvu atzīta vai akreditēta Neatkarīga riska novērtēšanas iestāde, kura veic Riska regulā noteiktās darbības |
| **OSS** | Eiropas Savienības Dzelzceļu aģentūras kontaktpunkts-Eiropas Savienības Dzelzceļu aģentūras informācijas un komunikācijas sistēma, kas minēta ERA regulas 12. pantā |

## 

## 2.Tiesību akti

1) **Drošības direktīva** - Eiropas *Parlamenta un Padomes* Direktīva (ES) 798/2016 (2016. gada 11. maijs) par dzelzceļa drošību;

2) **Savstarpējas izmantojamības direktīva** - Eiropas Parlamenta un Padomes Direktīva (ES) 797/2016 (2016. gada 11. maijs) par dzelzceļu sistēmas savstarpēju izmantojamību Eiropas Savienībā;

3) **Riska regula** - Komisijas 2013. gada 30. aprīļa Regula (ES) Nr. 402/2013 par kopīgu drošības metodi riska novērtēšanai un novērtēšanai un Regulas (EK) Nr. 352/2009 atcelšanu;

4) **Dzelzceļa likums**;

5) **MK noteikumi Nr. 375** - Ministru kabineta 2020.gada 9.jūnija noteikumi Nr.375 “Dzelzceļa drošības noteikumi”;

6) **MK noteikumi Nr. 374** - Ministru kabineta 2020.gada 9.jūnija noteikumu Nr.374 “Dzelzceļa savstarpējās izmantojamības noteikumi”;

7) **ERA Regula** - Eiropas parlamenta un padomes 2016. gada 11. maija Regula (ES) 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004;

8) **RINF Regula -** Komisijas 2019. gada 16. maijs īstenošanas regula (ES) 2019/777 par dzelzceļa infrastruktūras reģistra kopīgajām specifikācijām un par Īstenošanas lēmuma 2014/880/ES atcelšanu;

9) **Deklarāciju Regula** - Komisijas 2019. gada 12. februāra īstenošanas Regula (ES) 2019/250 par dzelzceļa savstarpējas izmantojamības komponentu un apakšsistēmu "EK" deklarāciju un sertifikātu veidnēm, par paraugu deklarācijai par atbilstību atļautajam dzelzceļa ritekļa tipam un par apakšsistēmu "EK" verifikācijas procedūrām saskaņā ar Eiropas Parlamenta un Padomes Direktīvu (ES) 2016/797, un ar ko atceļ Komisijas Regulu (ES) Nr. 201/2011;

10) **Būvniecības likums**;

11) **MK noteikumi Nr. 530** - Ministru kabineta 2014.gada 2.septembra noteikumi Nr.530 "Dzelzceļa būvnoteikumi";

12) **MK noteikumi Nr. 500** - Ministru kabineta 2014.gada 19.augusta noteikumi Nr.500 "Vispārīgie būvnoteikumi";

13) ***Rail Baltica* projekta īstenošanas likums.**

## 3. Vispārīgās prasības

### 3.1. Stacionāras iekārtas

Dzelzceļa likuma 4.pantā ir noteikts stacionāro iekārtu uzskaitījums, kas nosaka, ka Dzelzceļa infrastruktūra ir kompleksa inženierbūve, kura sastāv no vairākām stacionārām iekārtām.

Stacionāras iekārtas šī procesa mērķiem detalizētāk ir norādītas 1.pielikumā.

Stacionāras iekārtas ietver infrastruktūras, energoapgādes un vilcienu vadības un signalizācijas stacionāro lauka iekārtu apakšsistēmas.

### 3.2. Stacionāru iekārtu ekspluatācijas atļauja (APIS)

Stacionāru iekārtu atļauts ekspluatēt tikai pēc tās nodošanas ekspluatācijā, ja tās ir projektētas, būvētas un uzstādītas atbilstoši MK noteikumu Nr.374 1.pielikumā norādītajām pamatprasībām.

Stacionāru iekārtu ekspluatācijas atļauju Latvijā izsniedz Inspekcija.

Stacionāru iekārtu ekspluatācijas atļauja ir atļauja lietot stacionāru iekārtu kā dzelzceļa sistēmas apakšsistēmu vai tās daļu.

Stacionāru iekārtu ekspluatācijas atļauja var attiekties uz viena vai vairāku būvniecības procesa ietvaros uzbūvētu objektu kopuma, kuri Būvniecības likuma izpratnē ir nodoti ekspluatācijā kā atsevišķas būves. Būves pieņemšana ekspluatācijā Būvniecības likuma izpratnē noslēdz būvatļauju, bet nav uzskatāma par stacionāru iekārtu ekspluatācijas atļauju, un nedod atļauju stacionāru iekārtu izmantot dzelzceļa sistēmā.

Stacionāru iekārtu ekspluatācijas atļauju jāsaņem visos gadījumos, kad ir paredzēta jaunu stacionāru iekārtu būvniecība.

Stacionāru iekārtu ekspluatācijas atļauju jāsaņem visos gadījumos, kad ir paredzēta ekspluatācijā esošu apakšsistēmu modernizācija (pārbūve) vai atjaunošana, un, ja izmaiņu rezultātā jānodrošina atbilstība SITS prasībām apakšsistēmas daļām, uz kurām attiecas modernizācija vai atjaunošana. Apakšsistēmas modernizācijas vai atjaunošanas darbības jomā var ietilpt visa apakšsistēma noteiktā līnijā vai tikai dažas apakšsistēmas daļas.

Modernizācija ir apakšsistēmas vai tās daļas lieli pārveidošanas darbi, kā rezultātā rodas izmaiņas tehniskajā dokumentācijā, kuru pievieno “EK” verifikācijas deklarācijai, ja minētā tehniskā dokumentācija pastāv, un kas uzlabo apakšsistēmas vispārējo darbību, piemēram, maina apakšsistēmas veiktspējas parametrus kā ātrums, ass slodze vai gabarīts.

Atjaunošana ir apakšsistēmas vai tās daļas lieli nomaiņas darbi, kas nemaina apakšsistēmas vispārējo darbību, un interpretējami kā projekts, kuru īsteno, lai sistemātiski nomainītu līnijas vai līnijas posma elementus. Atjaunošana atšķiras no nomaiņas, ko veic saistībā ar tehnisko apkopi, jo tā dod iespēju panākt infrastruktūras atbilstību SITS. Atjaunošana arī var būt modernizācija, tikai tā nemaina veiktspējas parametrus.

Gadījumos, kad ir paredzētas izmaiņas ekspluatācijā esošās stacionārajās iekārtās un apakšsistēmu elementos (modernizācija vai atjaunošana), jauna ekspluatācijas atļauja nepieciešama visos gadījumos, kas ir paredzēti SITS 7.nodaļās, kā arī gadījumos, kas nav noteikti SITS, bet izmaiņas ietekmē drošību (skatīt 2.pielikumu).

Jauna ekspluatācijas atļauja nav nepieciešama, ja apakšsistēmā jau ir nodrošināta atbilstība pamatprasībām, tostarp SITS prasībām, un plānoto izmaiņu rezultātā nemainās apakšsistēmas veiktspējas parametri, līdz ar to tie ir ar tehnisko apkopi saistīti stacionāro iekārtu un apakšsistēmas elementu atjaunošanas darbi (skatīt 3.pielikumu), arī gadījumos, ja šo darbu veikšanai ir pieprasīta būvniecības atļauja Dzelzceļa būvnoteikumos noteiktajā kārtībā.

## 4. Stacionāru iekārtu nodošanas ekspluatācijā process

### 4.1. Stacionāru iekārtu nodošanas ekspluatācijā procesa blokshēma

|  |  |
| --- | --- |
|  | Dzelzceļa likums, Valsts dzelzceļa tehniskā inspekcija |
|  |  |
|  | Pieteikuma iesniedzējs |
|  |  |
|  | Būvniecības likumā noteiktais process |



1.attēls. Stacionāru iekārtu nodošanas ekspluatācijā procesa blokshēma

### 4.2. Lēmums par atļaujas nodot ekspluatācijā stacionāru iekārtu nepieciešamību

Ja tiek plānota jaunas stacionāras iekārtas būve vai esošas stacionārās iekārtas modernizācija (pārbūve) vai atjaunošana, pieteikuma iesniedzējs iesniedz Inspekcijā Būvniecības likumā noteikto būvniecības ieceres iesniegumu tādā apjomā, lai Inspekcija varētu lemt par jaunas ekspluatācijas atļaujas saņemšanas nepieciešamību.

Ja ekspluatācijā esošas stacionāras iekārtas modernizācijai, vai atjaunošanai nav nepieciešams piemērot Būvniecības likumā noteikto procesu, taču pēc paredzēto darbu apjoma varētu būt nepieciešama jauna ekspluatācijas atļauja, pieteikuma iesniedzējs iesniedz Inspekcijā informāciju par plānoto darbu apjomu.

Ja informācija ir nepietiekama, Inspekcija informē pieteikuma iesniedzēju un lūdz papildu informāciju, nosakot samērīgu termiņu tās iesniegšanai.

Pamatojoties uz iesniegto informāciju, Inspekcija pieņem vienu no šādiem lēmumiem:

* Jauna ekspluatācijas atļauja nav nepieciešama, jo plānotie darbi ir tehniskā apkope (3.pielikums);
* Jauna ekspluatācijas atļauja nav nepieciešama, jo plānotie atjaunošanas darbi neskar 2.pielikumā norādītos kritērijus, kad ir nepieciešama jauna ekspluatācijas atļauja;
* Nepieciešama jauna ekspluatācijas atļauja.

Lēmumu par ekspluatācijas atļaujas nepieciešamību Inspekcija pieņem vienlaicīgi ar Būvniecības likumā noteikto lēmumu par būvatļaujas piešķiršanu. Inspekcija savā lēmumā uzdod pieteikuma iesniedzējam sagatavot ekspluatācijas atļaujas piešķiršanai nepieciešamo procesu īstenošanas plānu.

Būvniecības likuma paredzētās procedūras ietvaros lēmuma par ekspluatācijas atļaujas nepieciešamību un īstenošanas plāna izstrādi Inspekcija iekļauj būvatļaujā.

### 4.3. Ekspluatācijas atļaujas piešķiršanai nepieciešamo procesu īstenošanas plāns

Pieteikuma iesniedzējs sagatavo un īsteno ekspluatācijas atļaujas piešķiršanai nepieciešamo procesu īstenošanas plānu un iesniedz to Inspekcijā kopā ar Dzelzceļa būvnoteikumos noteikto informāciju par projektēšanas nosacījumu izpildi.

Ekspluatācijas atļaujas piešķiršanai nepieciešamo procesu īstenošanas plānā ieļauj visas ekspluatācijas atļaujas saņemšanai nepieciešamās darbības projekta īstenošanas gaitā, it īpaši:

* NoBo piesaisti un sadarbību ar to;
* Debo piesaisti un sadarbību ar to, ja nepieciešams;
* AsBo piesaisti un sadarbību ar to;
* ERA iesaisti attiecībā uz vilcienu vadības un signalizācijas stacionārajām lauka apakšsistēmām, kurās izmanto Eiropas vilcienu kontroles sistēmu (ETCS) un (vai) dzelzceļa globālās mobilo komunikāciju sistēmas (GSMR) aprīkojumu.

Ekspluatācijas atļaujas piešķiršanai nepieciešamo procesu īstenošanas plānā ieļauj detalizētu darbību īstenošanas laika grafiku, kā arī grafiku kādā pieteikuma iesniedzējs informēs Inspekciju par konkrētu plāna uzdevumu izpildi.

Inspekcija apstiprina ekspluatācijas atļaujas piešķiršanai nepieciešamo procesu īstenošanas plānu, izdarot Dzelzceļa būvnoteikumos noteikto atzīmi par projektēšanas nosacījumu izpildi.

Par jebkurām izmaiņām ekspluatācijas atļaujas piešķiršanai nepieciešamo procesu īstenošanas plānā pieteikuma iesniedzējs informē Inspekciju.

Pieteikuma iesniedzējs īsteno ekspluatācijas atļaujas piešķiršanai nepieciešamo procesu īstenošanas plānu, lai sagatavotu pieteikumu ekspluatācijas atļaujas saņemšanai.

Lai nodrošinātu Eiropas Dzelzceļa satiksmes vadības sistēmas (ERTMS) saskaņotu ieviešanu un savstarpēju izmantojamību Eiropas Savienībā attiecībā uz vilcienu vadības un signalizācijas stacionārajām lauka apakšsistēmām, kurās izmanto Eiropas vilcienu kontroles sistēmu (ETCS) vai dzelzceļa globālās mobilo komunikāciju sistēmas (GSMR) aprīkojumu, pretendents iesniedz ERA pieprasījumu tās apstiprinājumam.

Pieteikumam, kas attiecas uz atsevišķiem ERTMS projektiem vai projektu kopumu, līniju, līniju grupu vai tīklu, pievieno dokumentu, kas ietver:

a) publiskā iepirkuma specifikāciju projektu vai paredzēto tehnisko risinājumu aprakstu;


b) dokumentārus pierādījumus par nosacījumiem, kas vajadzīgi apakšsistēmu tehniskajai un ekspluatācijas savietojamībai ar ritekļiem, kurus paredzēts ekspluatēt attiecīgajā tīklā;

c) dokumentārus pierādījumus par paredzēto tehnisko risinājumu atbilstību attiecīgajām SITS;

d) citus attiecīgus dokumentus, piemēram, verifikācijas deklarācijas vai atbilstības sertifikātus.

Minēto pieteikumu pieteikuma iesniedzējs iesniedz OSS un informāciju attiecībā uz visiem attiecīgo procedūru posmiem un to iznākumu arī saņem OSS. Vienā mēnesī pēc pieteikuma iesniedzēja pieprasījuma saņemšanas ERA informē pieteikuma iesniedzēju, ka dokumentācija ir pilnīga, vai lūdz atbilstīgu papildinošu informāciju, nosakot samērīgu termiņu tās iesniegšanai. ERA sniedz pozitīvu lēmumu vai informē pieteikuma iesniedzēju par iespējamiem trūkumiem iepriekš noteiktā, samērīgā laikposmā un jebkurā gadījumā divos mēnešos pēc visas attiecīgās informācijas saņemšanas. ERA savu atzinumu balsta uz pieteikuma iesniedzēja iesniegto dokumentāciju un uz iespējamiem valsts drošības iestāžu atzinumiem.

Pieteikuma iesniedzējs visā stacionāro iekārtu būves procesā nodrošina NoBo iesaisti saskaņā ar MK noteikumiem Nr. 374 un Savstarpējās izmantojamības direktīvu, kuras pamatprincipi ir norādīti 2. attēla shēmā.



2.attēls. NoBo un DeBo iesaistes stacionāro iekārtu būves procesā pamatprincipi

Ja tas ir nepieciešams, pieteikuma iesniedzējs visā stacionāro iekārtu būves procesā nodrošina arī DeBo iesaisti saskaņā ar MK noteikumiem Nr. 374 un Savstarpējās izmantojamības direktīvu. Debo iesaistes pamatprincipi ir identiski NoBo darbībai.

Pieteikuma iesniedzējs stacionāro iekārtu būves procesā nodrošina AsBo iesaisti, kuras uzdevums ir apliecināt pierādījumus stacionāro iekārtu tehniskajai savietojamībai ar dzelzceļa sistēmu, kurā tās tiek iekļautas, pamatojoties uz attiecīgajiem SITS, nacionālajām prasībām un reģistriem, kā arī pierāda apakšsistēmu drošu integrāciju, pamatojoties uz attiecīgajiem SITS un nacionālajām prasībām. Šādus pierādījumus var nodrošināt AsBo, kas ir akreditēta vai atzīta saskaņā ar Riska Regulas II pielikuma prasībām tādās jomās kā “Vilcienu vadības un signalizācijas iekārtas” un “Droša sistēmu integrācija”, kā norādīts ERADIS novērtēšanas iestāžu datubāzes ieraksta 5. punktā “klasifikācija” un kas veic Riska regulas I pielikumā izklāstītā riska pārvaldības procesa pareizu piemērošanu. CCS SITS A pielikuma A3. tabulā minēto specifikāciju piemērošana ir atbilstošs līdzeklis pilnvērtīgai riska pārvaldības procesa ievērošanai, kā noteikts Riska regulas I pielikumā, attiecībā uz savstarpējas izmantojamības komponentu un apakšsistēmu projektēšanu, īstenošanu, ražošanu, uzstādīšanu un validāciju (tai skaitā drošības akceptēšanu). Ja piemēro specifikācijas, kas nav A pielikuma 3. tabulā minētās specifikācijas, nepieciešams pierādīt vismaz to līdzvērtību A pielikuma 3. tabulas specifikācijām.

### 4.4. Lēmums par stacionāras iekārtas ekspluatācijas atļaujas piešķiršanu

Lai nodotu ekspluatācijā stacionāras iekārtas, pieteikuma iesniedzējs Inspekcijā iesniedz iesniegumu. Iesniegumam pievieno šādus dokumentus:

- atbilstoši Deklarāciju regulai sagatavotas pieteikuma iesniedzēja "EK" verifikācijas deklarācijas, kas pamatojas uz NoBo un DeBo izsniegtiem verifikācijas sertifikātiem, kā pierādījumus pievienojot visu NoBo un Debo apkopoto tehnisko dokumentāciju;

- dokumentus, kas pierāda apakšsistēmu tehnisko savietojamību ar dzelzceļa sistēmu, kurā tās tiek iekļautas, pamatojoties uz attiecīgajām SITS, nacionālajām prasībām un reģistriem. Par šādiem pierādījumiem var būt AsBo, kā arī infrastruktūras pārvaldītāja apliecinājumi par sistēmu savietojamības iespējamību un savietojamības risku neesamību;

- dokumentus, kas pierāda apakšsistēmu drošu integrāciju, pamatojoties uz attiecīgajām SITS, nacionālajām prasībām un Dzelzceļa likumā minētajām kopīgajām drošības metodēm (AsBo vērtējums);

- attiecībā uz vilcienu vadības un signalizācijas stacionārajām lauka apakšsistēmām, kurās izmanto Eiropas vilcienu kontroles sistēmu (ETCS) un (vai) dzelzceļa globālās mobilo komunikāciju sistēmas (GSMR) aprīkojumu - ERA pozitīvu lēmumu, kas sniegts saskaņā ar ERA regulas 22. pantu un, ja pēc ERA pozitīvā lēmuma saņemšanas ir mainīts publiskā iepirkuma specifikāciju projekts vai paredzēto tehnisko risinājumu apraksts, dokumentus, kas apliecina šo izmaiņu atbilstību;

- ja stacionārai iekārtai piemēro arī normatīvos aktus par dzelzceļa būvnoteikumiem, – dokumentāciju, kas apliecina atbilstību šo normatīvo aktu prasībām, ja šāda informācija jau nav Inspekcijas rīcībā;

- informāciju par procedūrām, kas nodrošinās apakšsistēmu izmantošanu, apkopi un uzturēšanu kārtībā atbilstoši pamatprasībām. Tā ir informācija par stacionāras iekārtas ekspluatācijas un uzturēšanas prasību iekļaušanu infrastruktūras pārvaldītāja drošības pārvaldības sistēmā.

Mēneša laikā pēc iesnieguma saņemšanas Inspekcija izskata to un informē pieteikuma iesniedzēju, ka dokumentācija ir pilnīga, vai lūdz attiecīgu papildu informāciju.

Ja dokumentācija ir pilnīga Inspekcija vērtē:

- iesniegto dokumentāciju;

- vai atbilstoši Riska regulas prasībām ir veikts apakšsistēmas drošas integrācijas novērtējums;

- stacionārās iekārtas tehnisko savietojamību ar sistēmu, kurā to iekļauj;

- kā tiek ievēroti SITS noteikumi un nacionālās prasības par stacionārās iekārtas darbību un apkopi.

Lēmumu atteikt izdot ekspluatācijas atļauju Inspekcija pieņem, ja pastāv pamatotas šaubas par pamatprasību izpildi:

- nav pierādījumu par visu pamatprasību izpildi no pieteikuma iesniedzēja un atbalsta dalībnieku (NoBo, DeBo un/vai AsBo) puses dažādos procesa posmos (projektēšana, ražošana, verifikācija un validācija);

- pat saņemot pieteikuma iesniedzēja dokumentāciju par pamatprasību izpildi, kas pamatota ar NoBo, DeBo un/vai AsBo novērtējumiem, uzraudzības ietvaros tiek konstatēta neatbilstība pamatprasībām.

Pamatotu šaubu par pamatprasību izpildi gadījumā Inspekcija lūdz pieteikuma iesniedzēju iesniegt papildu pierādījumus, kas apliecinātu pamatprasību izpildi. Ja papildu pierādījumi ir pietiekami, Inspekcija pieņem pozitīvu lēmumu.

Ja stacionārā iekārta atbilst visām noteiktajām prasībām, Inspekcija 4 mēnešu laikā, no brīža kad pieteikuma iesniedzējs tika informēts par iesniegtās dokumentācijas pilnīgumu, lemj par ekspluatācijas atļaujas piešķiršanu.

### 4.5. APIS procesa piemērošana stacionārām iekārtām saistībā ar kurām būvatļaujas ir izdotas iepriekš

Prasības par jaunas ekspluatācijas atļaujas nepieciešamību tiek attiecinātas arī uz tādam stacionārām iekārtām, kurām Dzelzceļa būvnoteikumu noteiktā kārtībā tika izdotas būvatļaujas ar projektēšanas nosacījumu: nodrošināt projekta atbilstību SITS prasībām. Šīm stacionārām iekārtām pieteikuma iesniedzējs līdz paziņojumam par būvdarbu pabeigšanu sagatavo ekspluatācijas atļaujas piešķiršanai nepieciešamo procesu īstenošanas plānu, aprakstot ar konkrēto būvniecības procesu vai ar vairākiem būvniecības procesiem saistīto būvju iekļaušanos dzelzceļa sistēmā un kādā no dzelzceļa savstarpējās izmantojamības apakšsistēmām, pievienojot atbilstoši Deklarāciju regulas prasībām sagatavotu “EK” verifikācijas deklarāciju kopā attiecīgajiem NoBo, DeBo sertifikātiem un tehnisko dokumentāciju un AsBo vērtējumu.

## 5. Ekspluatācijas atļauju izdošanas lietvedība

Inspekcija reģistrē lēmumu par jaunas ekspluatācijas atļaujas saņemšanas nepieciešamību kādai būvniecības iecerei vai vairākām iecerēm, pieteikuma iesniedzēja APIS īstenošanas plānu, visus starpziņojumus un plāna grozījumus, APIS pieteikuma iesniegumu, Inspekcijas paziņojumu par dokumentu pilnīgumu, APIS.

## 1.pielikums

**Stacionāras iekārtas**

Stacionāras iekārtas ir:

1) dzelzceļa virsbūve (sliedes (sliežu ceļi), pārmiju pārvedas, gulšņi, balasts un citi virsbūves elementu piederumi), pārbrauktuves un pārejas;

2) zeme zem sliežu ceļiem (zemes klātne un dzelzceļa zemes nodalījuma josla) un inženierbūves (tilti, ceļa pārvadi, estakādes, caurtekas, ūdens novadīšanas ietaises, komunikāciju kanāli, atbalsta sienas vai aizsargsienas, tuneļi, segtas ieraktnes, citas apakšzemes būves u. tml.);

3) dzelzceļa signalizācijas, centralizācijas un bloķēšanas līnijas, iekārtas vilcienu kustības drošības garantēšanai, pārmiju stāvokļa un signālu regulēšanai, luksofori, signālrādītāji un signālzīmes;

4) dzelzceļa telekomunikāciju tīkli;

5) dzelzceļa elektroapgādes gaisvadu un kabeļu līnijas, kontakttīkli, transformatoru un vilces apakšstacijas;

6) stacijas, izmaiņas punkti un pieturas punkti;

7) ēkas un būves, kas nepieciešamas dzelzceļa infrastruktūras objektu un ritošā sastāva uzturēšanai, remontam un lietošanai;

8) speciāla infrastruktūra pasažieru un kravu piekļuvei pie dzelzceļa platformām, tostarp speciāli piebraucamie ceļi un gājēju ceļi pasažieriem.

## 2.pielikums

**Gadījumi****, kad ir nepieciešama stacionāro iekārtu ekspluatācijas atļauja**

Stacionāro iekārtu ekspluatācijas atļauja ir nepieciešamas sekojošos gadījumos:

**1. Modernizācijai vai atjaunošanai:**

1.1. ja tas ir noteikts SITS 7. nodaļā kā gadījumi, kam nepieciešams APIS,

1.2. ja tas ir paredzēts SITS ieviešanas plānos,

1.3. šī pielikuma 2., 3. un 4.punktā minētajos gadījumos,

1.4. ar apkopi nesaistītos gadījumos.

**2. Infrastruktūras apakšsistēmas un attiecīgās esošās dzelzceļa infrastruktūras uzlabojumiem vai atjaunošanai:**

2.1. strukturālām izmaiņām, kas atbilst prasībām attiecībā uz atšķirīgu pārvadājumu kodu,

2.1.1. ātruma palielināšanai vismaz par 20 kilometriem stundā saskaņā ar atļauto ātrumu sarakstu,

2.1.2. slodzes uz asi palielināšanai,

2.2. atsevišķi vai kopīgi plānotai vairāk nekā 2000 m sliežu ceļa, 500 m stacijas sliežu ceļa vai vismaz četru pārmiju maiņai vienā lokalizācijā vai tvērumā,

2.3. vilcienu formēšanas iekārtu vai pievedceļu būvei, modernizācijai vai atjaunošanai, apstrādes vai šķirotavas iekārtām vai kombinēto kravu pārvadājumu termināļiem, ja sliežu ceļa garums pārsniedz 500 m vai vismaz četras pārmijas tiek mainītas pozīcijā vai stacijas rajonā,

2.4. tādu nesošo konstrukciju vai siļu būvei vai atjaunošanai, kas balsta sliežu ceļu virsbūvi un kuru augstums spiediena zonā ir vismaz 5 m,

2.5. zemes klātnes veidošanai vai atjaunošanai,

2.5.1. uzbērumiem, kuru augstums ir vismaz 5 m,

2.5.2. maršrutos, kuru maršruta ātrums pārsniedz 200 kilometrus stundā,

2.5.3. ja ir veikta ģeotehniskā izpēte un zemes klātnes posma veidošanai vai atjaunošanai ir izstrādāts speciāls projekts,

2.6. jaunas virszemes vai apakšzemes pasažieru stacijas vai pasažieru pārvadājumu sistēmas būvniecībai,

2.7. jaunas stacijas ēkas būvniecībai.

**3. Energoapgādes apakšsistēmas un attiecīgās esošās dzelzceļa infrastruktūras uzlabojumiem vai atjaunošanai:**

3.1. apakšstaciju izveidei vai pilnīgai atjaunošanai,

3.2. tādu gaisvadu līniju sistēmu būvei vai pilnīgai atjaunošanai, kas pārsniedz attālumu starp divām blakus esošām stacijām.

**4. Vilcienu vadības un signalizācijas iekārtu apakšsistēmai un attiecīgai esošai dzelzceļa infrastruktūrai[[2]](#footnote-2):**

4.1. vilcienu vadības un signalizācijas stacionāro lauka iekārtu apakšsistēmas un attiecīgās citas dzelzceļa infrastruktūras, uz kuru attiecas ekspluatācijas atļauja, modernizācija vai atjaunošana šādos gadījumos:

4.1.1. visas Eiropas vilcienu kustības vadības sistēmas (ETCS) drošības sistēmas izveidei vai pilnīgai atjaunošanai,

4.1.2. bloķēšanas sistēmas paplašināšanai ar papildu funkcionalitāti,

4.1.3. visas ar drošību saistītas kustības vadības apakšsistēmas vai sastāvdaļas migrācijai:

4.1.3.1. vilciena aizsardzībai ETCS vilciena vadības sistēmā, kas saistīta ar veiktspējas palielināšanos pamattīklā uz augstāku ETCS līmeni,

4.1.3.2. bloķēšanas sistēmas vai operatora stacijas modernizācijai,

4.1.4. sakaru bāzes staciju izveidei un atjaunošanai,

4.1.5. signalizācijas sistēmu izveidei vai pilnīgai atjaunošanai;

4.2. Vilciena vadības apakšsistēmas, vilcienu aizsardzības un B klases signalizācijas apakšsistēmas un vilcienu kustības vadības sistēmas modernizācijai vai atjaunošanai šādos gadījumos:

4.2.1. vilcienu vadības vai vilciena aizsardzības sistēmu sākotnējai uzstādīšanai vai modernizācijai, kas maina sistēmas funkcionalitāti,

4.2.2. vilciena radio saskarņu sākotnējai uzstādīšanai vai modernizācijai balss un datu pārraidei, kas maina sistēmas funkcionalitāti.

## 3.pielikums

**Gadījumi, kad nav nepieciešama stacionāro iekārtu ekspluatācijas atļauja -**

**ar apkopes darbiem saistītie dzelzceļa infrastruktūras elementu nomaiņas vai atjaunošanas darbi attiecībā uz infrastruktūras, energoapgādes, vilcienu vadības un signalizācijas iekārtu apakšsistēmu, kā arī pārējo dzelzceļa infrastruktūru.**

**1.** Ar apkopi saistīti var būt arī citi papildus pasākumi, kas minēti atsevišķās apakšsistēmās kā uzturēšanas darbi, un ietver būvizstrādājumu un elementu nomaiņu infrastruktūras, energoapgādes un citās dzelzceļa infrastruktūras apakšsistēmās. Tas attiecas arī uz vilcienu kustības vadības, vilcienu aizsardzības un signalizācijas lauka iekārtu apakšsistēmu, kā arī uz attiecīgās atlikušās dzelzceļa infrastruktūras telekomunikāciju sistēmām, ja:

1.1. tiek ievēroti atzītie apkopes tehnoloģijas noteikumi,

1.2. izmantota tā pati tehnoloģija kā esošā, detaļu, sastāvdaļu vai sistēmas programmatūras apmaiņas gadījumā tas attiecas tikai uz gadījumiem, kad tiek izmantotas daļas, sastāvdaļas vai sistēmas programmatūra, kas tika lietota līdz nomaiņai;

1.3. daļas, sastāvdaļas vai sistēmas programmatūru, ko dzelzceļa infrastruktūras pārvaldītājs aizstāj, nemainot funkciju, un esošajai iekārtai nav vajadzīga jauna tehniskā dokumentācija vai būtiskas izmaiņas tajā.

**2. Infrastruktūras apakšsistēma un attiecīgā esošā dzelzceļa infrastruktūra**

**2.1. Inženierbūves**

2.1.1. Remonta pasākumi:

2.1.1.1. pretkorozijas darbi,

2.1.1.2. nenesošo daļu vai sastāvdaļu remonts,

2.1.1.3. peronu un rampu remonts,

2.1.1.4. darbs, lai atjaunotu inženierbūves elementa sākotnējo šķērsgriezumu,

2.1.1.5. krastmalu un nogāžu profila atjaunošana pēc augsnes virskārtas zemes nogruvumiem,

2.1.1.6. atsevišķu sistēmu vai komponentu remonts, piemēram:

2.1.1.6.1. ceļu un nogāžu nostiprinājumi,

2.1.1.6.2. uzbēruma kāpnes vai citas kāpnes, kas atrodas uz zemes,

2.1.1.6.3. darbs ar tilta daļām un sastāvdaļām, piemēram, korķiem vai margām,

2.1.1.6.4. darbs noliktavās,

2.1.1.6.5. darbs uz ietvēm ar pašnesošām kabeļu kanālu konstrukcijām,

2.1.1.6.6. darbs pie caurtekām,

2.1.1.6.7. darbs pie tuneļu portāliem,

2.1.1.7. veidošanas aizsargslāņa vai sala aizsardzības slāņa remonts;

2.1.2. būvniecības posmā standarta palīgtiltu uzstādīšana uz esošajiem balstiem vai nelielu palīgtiltu uzstādīšana;

2.1.3. citi ar apkopi saistīti pasākumi:

2.1.3.1. pasākumi attiecībā uz atbalsta konstrukcijām virs sliežu ceļiem,

2.1.3.2. pasākumi pie pārbrauktuvēm un garenceļiem, līniju šķērsojumiem vai caurtekām,

2.1.3.3. pasākumi dziļai drenāžai,

2.1.3.4. pasākumi uz radio mastiem vai apgaismes mastiem, ieskaitot to pamatus,

2.1.3.5. pasākumi uz prettrokšņa aizsardzības sienām vai vēja aizsargsienām,

2.1.3.6. pasākumi attiecībā uz kabeļu sistēmām, piemēram, kabeļu maršrutiem, kabeļu ceļu pārejām, kabeļu kanalizāciju vai kabeļu kanalizāciju,

2.1.3.7. pasākumi attiecībā uz būvēm uz piebraucamiem autoceļiem,

2.1.3.8. dzelzceļa grāvju vai siles ražošana kā individuāli būvniecības pasākumi.

**2.2. Virsbūve**

2.2.1. remontdarbi:

2.2.1.1. galveno sliežu ceļu remontdarbi, izmantojot reglamentētus vai atzītus komponentus, un visi pievedceļu remontdarbi, ieskaitot sliežu ceļu un pārmiju nomaiņu,

2.2.1.2. bezsalaidņu sliežu ceļa veidošana,

2.2.1.3. metināšanas darbi,

2.2.1.4. slīpēšanas darbi sliežu ceļā un pārmijās,

2.2.1.5. sliežu ceļa pārprofilēšana,

2.2.1.6. citi pasākumi, lai atjaunotu sākotnējo mērķa stāvokli un optimizētu esošo sliežu ceļa izkārtojumu ar pārvietojumiem līdz pat:

2.2.1.6.1. 500 mm horizontāli un

2.2.1.6.2. 100 mm vertikālā virzienā;

2.2.2. nojaukšanas darbi:

2.2.2.1. sliežu ceļu demontāža,

2.2.2.2. pārmiju demontāža un sliežu ceļa posma izveidošana tās vietā, nemainot maršrutu,

2.2.2.3. neizmantoto pastāvīgo ceļu sistēmu demontāža,

2.2.2.4. dzelzceļa pārbrauktuvju demontāža,

2.2.2.5. pārbrauktuves elementu atjaunošana vai nomaiņa.

**2.3. Ēku būvniecība**

2.3.1. ēkas un ēku daļas:

2.3.1.1. pasākumi vienstāvu ēkām ar platību līdz 100 m²,

2.3.1.2. pasākumi attiecībā uz pasažieru nojumēm un peronu jumtiem,

2.3.1.3. pasākumi attiecībā uz segtām velosipēdu novietnēm,

2.3.1.4. pasākumi attiecībā uz nenesošām vai nepastiprinošām sastāvdaļām ārpus evakuācijas ceļiem,

2.3.1.5. nenesošo daļu vai sastāvdaļu remonts vai nomaiņa;

2.3.2. apkopes, nomaiņas un atjaunošanas pasākumi komunikāciju sistēmām:

2.3.2.1. pasākumi attiecībā uz apkures sistēmām,

2.3.2.2. pasākumi attiecībā uz sistēmām siltuma sadalei ūdens sildīšanas sistēmās, ieskaitot to siltumģeneratorus,

2.3.2.3. pasākumi uz siltumsūkņiem,

2.3.2.4. pasākumi attiecībā uz ūdensapgādes sistēmām, cauruļvadiem vai centralizētās siltumapgādes sadales sistēmām,

2.3.2.5. pasākumi attiecībā uz notekūdeņu sistēmām ēkās, kas nav notekūdeņu attīrīšanas sistēmas,

2.3.2.6. pasākumi par elektropārvades līnijām ēkās un būvlaukumos,

2.3.2.7. pasākumi attiecībā uz gaisa kondicionēšanas, sanitārajām vai ventilācijas sistēmām, caurulēm vai kanāliem,

2.3.2.8. pasākumi attiecībā uz saules enerģijas sistēmām uz ēkām,

2.3.2.9. pasākumi zibensaizsardzības sistēmām;

2.3.3. telpas, kas izmantotas īslaicīgi:

2.3.3.1. būvlaukuma objekti būvlaukumā būvdarbu veikšanas laikā, tostarp ar tiem saistītās atpūtas telpas un noliktavas,

2.3.3.2. sastatnes;

2.3.4. citas iekārtas un ar apkopi saistīti pasākumi:

2.3.4.1. pasākumi attiecībā uz šādām sistēmām, ciktāl tie būtiski nepasliktina citu operētājsistēmu drošību:

2.3.4.1.1. antenu sistēmas ēkām,

2.3.4.1.2. karogu masti,

2.3.4.1.3. stendi vai informācijas platformas klientu informēšanai,

2.3.4.1.4. reklāmas laukumu sistēmas,

2.3.4.1.5. plaukti,

2.3.4.1.6. pasažieru staciju un to ēku lifti, eskalatori, automātiskās durvis, ja vien saskaņā ar ugunsdrošības koncepciju nav paredzēta īpaša izmantošana ugunsgrēka gadījumā,

2.3.4.2. atsevišķu platformu aprīkojuma, piemēram, solu, informācijas vitrīnu, atkritumu tvertņu, nomaiņa,

2.3.4.3. atsevišķu mašīnu vai mehānismu nomaiņa;

2.3.5. remontdarbi ēkās;

2.3.6. ēku būvju nojaukšana.

**3. Energoapgādes apakšsistēma un attiecīgā esošā dzelzceļa infrastruktūra**

**3.1. Apgaismojuma sistēmas**

3.1.1. līdz sešu viena tipa gaismas punktu modernizēšana esošajās sistēmās,

3.1.2. jebkādi pārveidojumi apgaismes sistēmās ārpus peroniem, ja tie neietver avārijas apgaismojumu,

3.1.3. ne vairāk kā sešu gaismas punktu uzstādīšana uz pagaidu platformām,

3.1.4. gaismas punktu demontāža vietās, kuras vairs netiek izmantotas kā satiksmes zonas vai kā darba vietu zonas.

**3.2. Transformatoru un pārveidotāju stacijas, sadales iekārtas un apakšstacijas, slēdžu stabi, sadales punkti, gaisvadu līniju automātiskā sprieguma pārbaude, taisngriežu stacijas, līdzstrāvas sprieguma komutācijas punkti, vadības tehnoloģija, augstsprieguma vai zemsprieguma sistēmas, elektrisko punktu apsildes un vilcienu priekšsildīšanas sistēmas**

3.2.1. komponentu nomaiņa kā daļa no remonta pasākumiem, nemainot veiktspēju un ekspluatācijas funkciju,

3.2.2. darbības iestatījumu pielāgošana ekspluatācijas apstākļiem, piemēram, parametriem vai iestatīšanas vērtībām, nemainot funkciju,

3.2.3. modernizācija jaunā ēkā paredzēto paplašināšanas iespēju ietvaros, nemainot veiktspēju,

3.2.4. izmaiņas aizsardzības un kontroles tehnoloģijas aparatūrā vai programmatūrā, piemēram, programmatūras atjauninājumi kā daļa no traucējumu meklēšanas, programmatūras uzturēšanas un IT drošības, kas acīmredzami neietekmē funkciju,

3.2.5. telekomunikāciju savienojumu izmaiņas un pielāgojumi,

3.2.6. pasākumi attiecībā uz zemsprieguma sadales sistēmām un ienākošajām kabeļu sistēmām dzelzceļa stacijās vai pieturvietās, ja tās neapgādā avārijas apgaismojuma sistēmas,

3.2.7. zemsprieguma sadales sistēmu paplašināšana vai pārveidošana,

3.2.8. esošo mērierīču vai skaitīšanas ierīču modernizēšana vai pārveidošana,

3.2.9. visi pasākumi, kas attiecas uz elektrovilcienu iepriekšējas uzsildīšanas ierīcēm un elektrisko punktu apsildes sistēmām vai tiešās un vienīgās barošanas zemsprieguma sistēmām,

3.2.10. visu iepriekšējos apakšpunktos minēto iekārtu demontāža.

**3.3. Kontakttīkla sistēmas, tostarp rekuperatīvā strāvas vadīšana un dzelzceļa zemējums**

3.3.1. pagaidu būvdarbi un staciju gaisa pārmiju maiņa,

3.3.2. rekuperatīvās strāvas vadīšanas modernizācija, dzelzceļa zemējums,

3.3.3. kontakttīkla sistēmas modernizācija, nemainot standarta konstrukciju un neietekmējot statiku,

3.3.4. maina ne vairāk kā četrus atsevišķus mastus vai ne vairāk kā piecus garenvirziena laidumus katram sliežu ceļam vai atsevišķām šķērseniskām konstrukcijām, ja

3.3.4.1. netiek pārsniegta masta vai pamatnes pieļaujamā slodze,

3.3.4.2. nav nepieciešami statiski aprēķini masta vai pamatu stiprinājumam,

3.3.4.3. izmaiņas nav saistītas ar mastu vai laidumu skaita samazināšanu;

3.3.5. neizmantojamu kontakttīkla sistēmas elementu demontāža.

**4. Vilcienu vadības un signalizācijas stacionāro lauka iekārtu apakšsistēma un attiecīgā esošā dzelzceļa infrastruktūra**

**4.1. Signalizācijas sistēmas**

4.1.1. izmaiņas vai papildinājumi esošajās kabeļu sistēmās,

4.1.2. starpstāvokļi saistībā ar būvniecības pasākumiem, kuros sākotnējais stāvoklis tiek atjaunots vēlākais trīs dienu laikā,

4.1.3. energoapgādes sistēmu pārveidošana,

4.1.4. pasākumi, kas atbilst standartizētām kontroles un drošības tehnoloģiju uzturēšanas procedūrām,

4.1.5. kanalizācijas sistēmu būvdarbi,

4.1.6. sistēmu izveide vilcienu kustības vadības darbību tehniskajam atbalstam,

4.1.7. tādu dzelzceļa pārbrauktuvju demontāža, kas nav atkarīgas no signālsakariem,

4.1.8. pasākumi attiecībā uz ekspluatācijas kontroles, ziņošanas vai informācijas sistēmām un to energoapgādes sistēmām, ciktāl drošības informācija dzelzceļa ekspluatācijai netiek apstrādāta, uzglabāta vai pārraidīta.

**4.2. Telekomunikāciju iekārtas**

4.2.1. pārvades tehnoloģijas izveide vai pilnīga atjaunošana, ja vien šo pārraides ceļu funkcija nav nepieciešama drošības uzdevuma izpildei,

4.2.2. izmaiņas vai papildinājumi esošajās kabeļu sistēmās vai energoapgādes sistēmās,

4.2.3. sistēmu vai sistēmu daļu demontāža, neietekmējot operētājsistēmas, piemēram, domofonu demontāža,

4.2.4. video sistēmas vadības punkta pārvietošana operacionāli svarīgām uzraudzības funkcijām, izmantojot esošo sistēmas tehnoloģiju,

4.2.5. skaļruņu skaita maiņa, nemainot iekšējo sistēmu, ar nosacījumu, ka netiek ietekmētas ugunsdrošības un glābšanas ceļu koncepcijas,

4.2.6. pagaidu pasākumi uz laiku līdz sešiem mēnešiem, kad tiek atjaunots sākotnējais stāvoklis,

4.2.7. telekomunikāciju sistēmu izbūves darbi balss sakariem darba teritorijās,

4.2.8. operatora stacijām piešķirtā atslēgu piešķīruma maiņa, pārprogrammējot vai pārslēdzot operatora staciju sistēmas, neietekmējot esošos balss savienojumus,

4.2.9. būvdarbi vadības centros vai vadības sistēmu izmaiņas ar drošību saistītu sistēmu uzraudzībai,

4.2.10. starpstāvokļi saistībā ar būvniecības pasākumiem, kuros sākotnējais stāvoklis tiek atjaunots vēlākais pēc trim dienām,

4.2.11. elektroapgādes sistēmu būvdarbi,

4.2.12. telekomunikāciju sistēmu būvdarbi pasažieru informēšanai bez drošības uzdevumiem dzelzceļa staciju teritorijās.

1. Stājoties spēkā jaunākajai izmaiņai, iepriekšējā izmaiņa zaudē spēku un ir atzīstama par spēku zaudējušu. [↑](#footnote-ref-1)
2. No 4.punkta ir izslēgti pasākumi, kas saistīti ar sastāvdaļu nomaiņu vai programmatūras pielāgojumiem, kuri neietekmē dzelzceļa daļas esošās funkcionālās un drošības prasības un sistēmu. [↑](#footnote-ref-2)